Qashqadaryoda 19 nafar nogironligi bor xotin-qizga yangi xonadon kalitlari topshirildi

Qashqadaryo viloyatining Shahrisabz tumanida 19 nafar nogironligi bor, ijtimoiy og‘ir vaziyatga tushib qolgan xotin-qizga yangi xonadon kalitlari topshirildi, deya xabar berdi “Daryo” muxbiri.

Ta’kidlanishicha, “Qishloqqurilishinvest” MChJ viloyat filiali buyurtmasiga asosan qurib bitkazilgan 144 xonadonli 6 ta ko‘p qavatli uylarning 19 tasi bayram arafasida nogironligi bor xotin-qizlarga berilgan.

“Sakkiz yildan beri uysiz, ijarama-ijara yashab kelayotgandik. O‘tgan yillar davomida ko‘plab murojaatlar yo‘lladim. Bugun Prezidentimiz ko‘magida zamonaviy uylardan biri berildi. Bu nafaqat o‘zim uchun 10 yoshga kirgan bo‘lsa-da, nogironligi sabab o‘sishdan qolayotgan farzandim Ibrohimjon uchun ham Yangi yilga yaxshi sovg‘a bo‘ldi”, — deydi ikki nafar farzandini yolg‘iz tarbiyalayotgan ona Baxtigul Shomurodova.

 Baxtigul Shomurodova nogiron farzandi Ibrohim Eshtemirov va qizi bilan.
Viloyatda, shuningdek, Ichki ishlar, Milliy gvardiya, DXX xodimlari uchun ham qurilgan ko‘p qavatli uylar Yangi yil bayrami arafasida foydalanishga topshirilgan.